Fa dingwaga di ntse di feta, go ntse go kgothatsa go bona baboledi ba le bantsi le babulatsela ba ba tswang kwa dinageng tse dingwe ba tla mo Ecuador go tla go thusa mo tlhokego ya baboledi ba Bogosi e leng kgolo gone. Sekai se ke sa se lebaleng ke sa ga Andy Kidd, yo o tswang kwa Canada, yo o rotseng marapo a borutabana. Ka 1985 o ne a fudugela kwa Ecuador a na le dingwaga di le 70 mme a direla ka boikanyegi go fitlha a tlhokafala ka 2008 a le dingwaga di le 93. Fa ke ne ke kopana le ene lekgetlho la ntlha mo kabelong ya gagwe, e ne e le ene fela molebedi mo phuthegong e nnye. O ne a neela puo ya phatlalatsa a bo a tshwara Thuto ya Tora ya Tebelo le fa a ne a sa itse puo ya Se-Spain sentle. Gape o ne a tshwara Sekolo sa Bodiredi sa Puso ya Modimo a bo a baya bontsi jwa dipuo tsa Pokano ya Tirelo! Gompieno go na le diphuthego tse pedi tse di gatelang pele sentle koo tse di nang le baboledi ba ka nna 200 le bagolwane ba le bantsi ba mo lefelong leo.